Etensuur Kersprogram met kerkorrel en klassieke kitaar | George Herald
Etensuur Kersprogram met kerkorrel en klassieke kitaar
Wednesday, 24 November 2010, 11:21
Chris en Charl Lamprecht buite die NG Moeder-kerk waar hulle drie Etensuurkonserte gaan aanbied.
GEORGE NUUS - Op die musikale spyskaart van die gewilde Kersmark wat jaarliks op George gehou word, is daar 'n Etensuur Kersprogram wat vir drie agtereenvolgende dae aangebied word, wat musiekliefhebbers van gewyde en klassieke musiek beslis nie moet misloop nie.
Die welbekende professor Chris Lamprecht en die begaafde Charl Lamprecht, sal op 15, 16 en 17 Desember om 13:10 tot 13:50 in die George Moedergemeente optree.
Op 82-jarige ouderdom het Chris, orrelis vir die afgelope 50 jaar, en Charl, sy seun, 'n uiters begaafde meester van klassieke kitaar, 'n dubbel CD, getiteld Hemele Roem, met aanbiddingsmusiek en gewyde Kersfeesmusiek opgeneem. Die magtige klank van die orrel met die sensitiewe sagte klank van die klassieke kitaar is 'n musikale kragtoer wat almal sal bekoor. Hulle sal vele snitte hiervan tydens die drie etensuurkonserte voorspeel. Die meeste van die stukke word geïmproviseer wat 'n baie spontane element aan die uitvoering daarvan verleen. Die gehoor kan verseker wees van 'n verskeidenheid tegnieke en vindingryke spel wat die instrumente met nuwe nuanses 'laat praat'.
Kultuur-historiese orrel en kerk
Met George se 200ste verjaardag wat volgende jaar gevier sal word, is dit gepas dat Chris Lamprecht juis die orrel van die George Moedergemeente gekies het. Hier-die historiese orrel is gebou deur W. Hill and Son en is in 1876 ingebruik geneem. Dit is destyds deur 'n orrelblaser aangedryf wat die wind na die magtige instrument met die hand moes pomp. Met die opnames wat vanjaar gemaak is, is die orrel feitlik nog dieselfde as byna 200 jaar gelede, behalwe dat 'n elektriese motor nou die wind verskaf.
Wanneer jy hierdie historiese gebou instap is jy dadelik bewus van 'n sekere waardigheid wat geskep word deur die sieraad van die swartstinkhout kansel, die hoë koepelplafon, alles uit soliede geelhoutbalke gemaak, en natuurlik die orrel - wat saam met die kerk - tot 'n kultuur-historiese gedenkwaardigheid verklaar is. Die terugkaatsing van die musiek vanaf die hoë geelhoutplafon is 'n musikale ervaring op sigself.
Kom beleef hierdie wonderbaarlike klank wat een word met die oorvloedige houtaf-werking in die gebou.
Die dubbel CD bevat Kersliedere op Hemele Roem (Kersfees) en liedere vir oordenking en stiltetyd op Hemele Roem (Groter Liefde). Die opnames wat gemaak is van beide die 200 jaar oue orrel van die George Moedergemeente en die redelike jong orrel van die Pretoriase Universiteitsoord NG Kerk, met meer as 3 000 pype, wat in 1969 gebou is, maak hierdie CD werklik uniek.